b"\n_START_ARTICLE_\nLucius I\n_START_SECTION_\nLiv og virke\n_START_PARAGRAPH_\nHan ble f\xc3\xb8dt i Roma, men om hans familie vet man bare at faren het Porfyrian. Lucius ble trolig valgt til pave 25. juni 253, og han d\xc3\xb8de 5. mars 254. Valget foregikk under forf\xc3\xb8lgelsene, som medf\xc3\xb8rte forvisning av hans forgjenger pave Cornelius._NEWLINE_Selv ble Lucius forvist av keiser Trebonianus Gallus straks etter han var blitt valgt til pave. Etter keiserens voldsomme d\xc3\xb8d kunne han inislertid vende tilbake til Roma, under den nye keiser Valerian. Novatians skisma vedvarte i hans pavetid. Pave Lucius tok avstand fra novatianernes rigor\xc3\xb8\xc3\xa6sitet, og gikk - likesom sin forgjenger - inn for en mildere botspraksis enn dem._NEWLINE_Han omtales i flere brev fra Cyprianus, der det fremg\xc3\xa5r at de delte den milde holdningen til muligheten for \xc3\xa5 tilgi en angrende synder._NEWLINE_If\xc3\xb8lge tradisjonen ble han martyr under Valerians forf\xc3\xb8lgelser, men dette er tvilsomt, siden disse startet etter mars 254, da Lucius angivelig d\xc3\xb8de.\n_START_SECTION_\nRelikviet\n_START_PARAGRAPH_\nHans gravstein kan stadig ses i krypten som kalles \xc2\xabdet lille Vatikan\xc2\xbb i Calixtus-katakombene i utkanten av Roma. Senere ble hans relikvier brakt til Santa Cecilia-kirken i bydelen Trastevere sammen med relikviene fra Sankt Cecilia. Tidlig p\xc3\xa5 1100-tallet var noen demoner angivelig p\xc3\xa5 ferde i Isefjorden ved Roskilde, og da de uttalte at de ikke var redde for noe annet i hele verden enn Lucius' hodeskalle, var det ikke annet \xc3\xa5 gj\xc3\xb8re enn \xc3\xa5 hente den til Danmark. Roen senket seg igjen over Isefjorden, og slik kom Lucius' hodeskalle til Roskilde domkirke. Dermed ble han ogs\xc3\xa5 domkirkens skytshelgen._NEWLINE_Etter reformasjonen, som gjorde slutt p\xc3\xa5 tilbedelsen av relikvier, kom hodeskallen til Frederik IIIs \xc2\xabkunstkammer\xc2\xbb og derfra senere til Nationalmuseet i K\xc3\xb8benhavn. P\xc3\xa5 1900-tallet ble relikviet skjenket til den katolske kirke i Danmark, og oppbevares n\xc3\xa5 i Sankt Ansgars domkirke i K\xc3\xb8benhavn. Hodeskallen er et av sv\xc3\xa6rt f\xc3\xa5 relikvier som overlevde reformasjonen i Danmark. Imidlertid stilte \xc3\x98ystein Morten sp\xc3\xb8rsm\xc3\xa5l om Lucius' kranium kunne v\xc3\xa6re blitt forvekslet med hodeskallen etter Sigurd Jorsalfare (1090 - 1130). (Hodeskallen hans ble oppbevart ved Nationalmuseet p\xc3\xa5 1800-tallet, f\xc3\xb8r den ble donert til Universitetet i Oslo i 1867.) Danske eksperter foretok derfor en karbon 14-datering av Lucius' hodeskalle, som viste seg \xc3\xa5 ha tilh\xc3\xb8rt en person som levde en gang i tidsrommet 340-431 e.Kr., og derfor hverken kan stamme fra pave Lucius eller Sigurd Jorsalfare."